b'\n_START_ARTICLE_\nIsovilist\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLajin ulkon\xc3\xa4k\xc3\xb6 tunnetaan vain kissan tappamien yksil\xc3\xb6iden nahkoista. Peukaloista muistuttavalla lajilla oli lyhyet, py\xc3\xb6re\xc3\xa4p\xc3\xa4iset siivet ja eritt\xc3\xa4in lyhyt (17 mm) pyrst\xc3\xb6. Koiraat olivat naaraita pienempi\xc3\xa4. Siiven pituus 46-49 mm ja nokka 17 mm. Nilkan pituus 19\xe2\x80\x9320 mm, keskivarvas 20\xe2\x80\x9321 mm. Heimosta tunnetaan kaikkiaan 7 lajia, joista jopa 5 on kuollut sukupuuttoon. Mustarotta (Rattus rattus) ja polynesianrotta (Rattus exulans) ovat syyp\xc3\xa4in\xc3\xa4 useimpiin n\xc3\xa4ist\xc3\xa4 sukupuutoista.\n_START_SECTION_\nLevinneisyys\n_START_PARAGRAPH_\nLaji l\xc3\xb6ydettiin erist\xc3\xa4ytyneen\xc3\xa4 Uuden-Seelannin Etel\xc3\xa4- ja Pohjoissaaren v\xc3\xa4liselt\xc3\xa4 pienelt\xc3\xa4 Stephen-saarelta, jonka pinta-ala on vain 2,6 km\xc2\xb2. Saaren majakanvartijalla nimelt\xc3\xa4\xc3\xa4n David Lyall oli kissa, jonka nimi oli "Tibbles". T\xc3\xa4m\xc3\xa4 kissa kantoi useammissa eriss\xc3\xa4 is\xc3\xa4nn\xc3\xa4lleen linnun 17 viimeist\xc3\xa4 yksil\xc3\xb6\xc3\xa4. Viimeinen yksil\xc3\xb6 kuoli vuonna 1894. Fossiilisten l\xc3\xb6yt\xc3\xb6jen perusteella on voitu p\xc3\xa4\xc3\xa4tell\xc3\xa4, ett\xc3\xa4 laji on aikaisemmin asuttanut my\xc3\xb6s Uuden-Seelannin p\xc3\xa4\xc3\xa4saarta. T\xc3\xa4m\xc3\xa4 asettaisi kyseenalaiseksi tiedon sen endeemisyydest\xc3\xa4 juuri mainitulla saarella. Lintu on yksi niist\xc3\xa4 33:sta lintulajista, joiden kotikissan tiedet\xc3\xa4\xc3\xa4n tappaneen sukupuuttoon.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMajakanvartija n\xc3\xa4ki lajin el\xc3\xa4v\xc3\xa4n\xc3\xa4 hieman ennen sen lopullista katoamista ainoastaan kaksi kertaa, jolloin se pakeni kallionkolosta juosten ja vaikutti hyvin nopeasti liikkuvalta hiirelt\xc3\xa4.\n_START_SECTION_\nRavinto\n_START_PARAGRAPH_\nLajin arvellaan olleen h\xc3\xa4m\xc3\xa4r\xc3\xa4aktiivinen hy\xc3\xb6nteissy\xc3\xb6j\xc3\xa4.'